钦定古今图书集成/历象汇编/庶征典/第101卷 > 春秋四传 > 《请不修上清宫》宋·包拯
## 钦定古今图书集成/历象汇编/庶征典/第101卷 > 春秋四传 > 《请不修上清宫》宋·包拯

臣伏见十一月初二日夜，上清宫火。谨按《春秋傅例》
曰：“人火曰火，天火曰灾。”《汉书五行志》曰：“人火、天火，同
为灾异。”皆以朝廷政令，参验得失而劝戒焉。说者曰：
贤佞分别，官人有序，则火得其性。若信道不笃，或耀
虚伪，则火失其性。自上而降，滥焰妄起为灾，火不炎
上。今上清宫者，乃祖宗修建，以崇无为之德。今火燔
之者，岂焚修之人不务精洁，以副陛下严奉之旨乎？
不然，其天意垂诫于陛下乎？固宜励精治道，谨修人
事，以答天变可也。风闻道路云：“陛下存留道众，似有
缮修之意。”未辨虚实，咸怀危惧。况天下多事，调发旁
午，帑藏未实，边鄙未宁，岂可先不急之务，重无名之
率哉？且宫观之兴，自于唐室，非古制也。若谓先圣真
容，理当钦奉，则《景灵宫、会灵观》殿宇宏壮，可以奉安。
愿陛下推仁慈之德，念疲敝之俗，且务安之。安之之
理，岂忍重困之也。然外议纷纷，颇甚惑众，欲乞特降
诏告谕，以安众心。